Irački pobunjenici napadaju infrastukturu (15/1/05) - 2005-01-15
Zarada od izvoza nafte u studenome pala za gotovo 700 milijuna dolara ili 36 posto, u odnosu na listopad
Irački pobunjenici intenziviraju napade na iračku energetsku infrastukturu koji su sve učinkovitiji, piše Washington Post u izvješću iz Bagdada. Novinar ovog dnevnika prenosi izjave nekih Iračana koji čekaju u redu za benzin i po sedam dana. Maskirani saboteri, naime, svaki dan prekidaju opskrbu naftnim derivatima prepadima na cisterne i drugim sabotažama, a najteže posljedice osjećaju se u iračkoj državnoj blagajni, navodi Washington Post. Washingtonska organizacija Brookings Institute objavio je da je zarada od izvoza nafte u studenome pala za gotovo 700 milijuna dolara ili 36 posto, u odnosu na prošli mjesec. Broj napada na naftovode i drugu naftnu infrastrukturu utrostručio se u studenome u odnosu na listopad. Za obične Iračane glavni je problem to što iračka vlada previše obećava, piše Post. Jedan sveučilišni profesor kaže da se gotovo dvije godine stalno izvještava o novim megawattima struje u električnoj mreži, a u stvarnosti, situacija je potpuno suprotna. New York Times piše da pomorske karte američke ratne mornarice nisu pouzdane. Netočni podaci, naime, glavni su uzrok prošlotjedne havarije američke podmornice na nuklearni pogon koja je udarila u podvodno brdo u blizini Guama na mjestu na kojoj mapa nije ništa pokazivala. U toj nesreći poginuo je jedan mornar, a 60 ih je ranjeno. U Ministarstvu obrane kažu da su sada pronašli satelitski snimak iz 1999. godine koji ukazuje da podovodno brdo raste no taj podatak nije upisan u pomorske karte. Znanstvenici kažu da u nekim područjima manje znamo kako izgleda dno oceana nego što znamo o površini Masa ili Venere te pozivaju na izdvajanje dodatnih sredstava za istraživanja.